Hei kaikki!

Tervetuloa mukaan toteuttamaan yrittäjyyden teemaoppituntia XX.X.20XX klo XX:XX-XX:XX! Napakan parituntisen aikana sukelletaan yrittäjyyden maailmaan tekemisen kautta. Oppilaat haastetaan ideoimaan tiimeissä toteuttamiskelpoisia liikeideoita esimerkiksi kesäyrittäjyyden näkökulmasta, ja suunnittelemaan niitä muutaman erilaisen harjoituksen kautta. Lopputuloksena oppilaat ovat kehittäneet liikeidean, miettineet sitä keskeisten kysymysten (mitä, miksi, kenelle, miten) näkökulmasta, pohtineet markkinointia ja tehneet idealle myyntipuheen, joka esitetään luokassa muille ryhmille.

***Opettajan rooli on kannustava ja ohjaava***

Opettajan roolina on toimia sparraajana, kysymysten kysyjänä ja aikatauluttajana. Sinun ei siis tarvitse olla yrittäjyyden asiantuntija, vaan liitteenä olevat tukimateriaalit auttavat viemään prosessia eteenpäin.

Materiaalipaketti sisältää tulostettavat työskentelypohjat, opettajan käsikirjoituksen ja PowerPoint-materiaalin, joka sisältää linkit myös lyhyisiin alustusvideoihin. Videot antavat vinkkejä ja ohjeita tekemiseen.

Käsikirjoitukset sisältävät alustavat aikataulut, mutta te tiedätte luokkanne parhaiten. Osa ryhmistä voi edetä nopeasti ja osa hitaasti. Käsikirjoitusta saa siis soveltaa luokan ja jopa tiimien mukaan. Jos esimerkiksi ideointiin ja liikeidean muodostamiseen tarvitaan enemmän aikaa, voi markkinoinnin aihetta käsitellä enemmän keskusteluiden kautta kuin tekemisen.

Kokonaisuus on rakennettu siten, että varsinaisia yhteisiä osuuksia ei ole, vaan voitte aloittaa ja lopettaa oman aikataulunne mukaisesti.

Kiitos, että olette mukana kokeilemassa!